
ΑΙΓΑΙΟ 50:50 Ισόρροπη Συμμετοχή



ΑΝΑΚΟΙΝΩΣΗ

Η Επιτροπή Ισότητας και Ίσων Ευκαιριών «ΑΙΓΑΙΟ 50:50» του Πανεπιστημίου Αιγαίου καταδικάζει απερίφραστα το περιστατικό απόπειρας βιασμού φοιτήτριας της Πανεπιστημιακής Μονάδας Μυτιλήνης, το οποίο η ίδια κατήγγειλε στις αρμόδιες Αστυνομικές Αρχές. 
Ο βιασμός καθώς και η απόπειρα βιασμού αποτελούν αδικήματα κατά της ζωής και της γενετήσιας αξιοπρέπειας και πρέπει να καταδικάζονται και να διώκονται από τις αρμόδιες αρχές με το μέγιστο βαθμό αυστηρότητας, όχι μόνο γιατί αποτελούν εκφράσεις βίας, αλλά και επιπροσθέτως γιατί εκφράζουν ενέργειες προσπάθειας καθυπόταξης του θηλυκού στο αρσενικό, στο πλαίσιο της διαχρονικά παρούσας έμφυλης ανισότητας της κοινωνίας μας.
Ως ακαδημαϊκή κοινότητα οφείλουμε όχι μόνο να διδάσκουμε στις φοιτήτριες και τους φοιτητές μας την αρχή της Ισότητας των Φύλων που αποτελεί βάση για τη ισότιμη συνύπαρξη στην κοινωνία, αλλά και  να διασφαλίζουμε τη σωματική ακεραιότητα και την ψυχική τους υγεία.
Η Επιτροπή Ισότητας και Ίσων Ευκαιριών «ΑΙΓΑΙΟ 50:50» βρίσκεται στο πλευρό της φοιτήτριας και θα τη στηρίζει με όποιον τρόπο κι αν χρειαστεί, ενώ παρακολουθεί στενά την εξέλιξη της υπόθεσης, αναμένοντας την πλήρη διελεύκανσή της και την απονομή δικαιοσύνης με βάση τα δικαιώματα του ανθρώπου και ειδικότερα των γυναικών.
Μυτιλήνη 22/6/2017

